Københavns Lufthavn beder politiet om at se på de mange klager over krænkelser i sikkerhedskontrollen, som man har modtaget de seneste dage. Medarbejderne er rystede, lyder det.

Klager over nærgående vagter, der befamler de rejsende i sikkerhedskontrollen, er de seneste dage væltet ind til Københavns Lufthavnen.

Efter kritik i flere medier bad lufthavnens ledelse fredag passagerer om at henvende sig, hvis de var blevet udsat for krænkelser af sikkerhedsvagter, og det har resulteret i 53 nye klager.

Københavns Lufthavn har haft en ekstern advokat til at se klagerne igennem, men nu har man besluttet at inddrage politiet, oplyser administrerende direktør Thomas Woldbye i en pressemeddelelse.

»Vi har valgt at sende samtlige henvendelser til politiet, og bedt dem om at gå i dialog med de personer, som har skrevet til os. Samtidig har vi bedt de rejsende, som har henvendt sig om at henvende sig til politiet, hvis de mener, at de ikke er blevet behandlet i overensstemmelse med vores procedurer,« siger han.

Direktøren understreger, at han ser med meget stor alvor på sagen.

»Når vores medarbejdere gennemfører et personeftersyn, skal de gå meget tæt på af hensyn til sikkerheden. Men det er politiet, som skal vurdere, om der i nogle af de konkrete sager er sket ting, der er i strid med proceduren og dermed i strid med loven,« siger Thomas Woldbye.

»Vi har flere end 1.050 medarbejdere i sikkerhedskontrollen, der hvert år betjener mere end 24 millioner passagerer. De gør hver dag et fantastisk stykke arbejde, men hverken vores medarbejdere eller vores passagerer kan være tjent med, at vi ikke kommer til bunds i disse sager,« direktøren.

I samme pressemeddelelse siger fællestillidsmand Peter Vium, at medarbejderne i sikkerhedskontrollen er chokerede over situationen. Han er indstillet på, at politiet undersøger klagerne.

»Vi har ingen intention om at lave sikkerhedstjek, som går ud over grænsen af, hvad reglerne siger. Vi har været kåret to gange inden for de seneste tre år som verdens bedste sikkerhedskontrol, og vi har en fælles interesse med ledelsen i, at vi ikke er under anklage. Derfor skal vi til bunds i denne sag,« siger tillidsmanden.

Kritikken af nærgående vagter i lufthavnen begyndte for to uger siden, da journalist Anne Lea Landsted skrev et indlæg i Politiken om hendes ubehagelige oplevelse. Siden fulgte blandt andre TV-vært Michèle Bellaiche trop.

»Jeg oplevede, at de kropsvisiterede mig meget længe. De rørte mig over hele kroppen. Det er ikke rart, når nogen tager fat ind under ballerne på én og op under BHen,« sagde hun til metroxpress fredag.

Foruden de 53 klager, man har modtaget i denne uge, har Københavns Lufthavn også overdraget fire klager modtaget via Facebook til politiet.